素齋于君實賦別兼簡方巖侍郎
作者：釋居簡
朝代：宋

paragraphs: 諸公皆青雲，一士獨苦心。
懷哉英雄泪，亦復長滿襟。
鄉來梁楚聲，不貴雙南金。
九仞橫界牆，餘子不敢侵。
兩鬢吹黄塵，倦翮投晚林。
渺觀酒勍敵，袖手妒病瘖。
元龍異姓兄，老鳳儀韶音。
秋窗坐欲曙，曉燈挑不禁。
鴒原思寥寥，雁影雲沉沉。
東觀可縱觀，北斗當滿斟。
雖無廣文氊，亦有丞相衾。
好隣買道南，逸興追山陰。
喚起方岩翁，共作商岩霖。